DA vra Ramaphosa om Zuma-regshulp te staakOudpres. Jacob Zuma verlede jaar in die hof. Foto: ANA Mmusi Maimane, die leier van die DA, het ŉ versoek aan pres. Cyril Ramaphosa gerig om alle regshulp aan oudpres. Jacob Zuma te staak en geld vir regshulp by hom te verhaal terugwerkend tot 2005. Dit volg op die sukses wat die DA in die hof behaal het om Zuma persoonlik aanspreeklik te hou vir sy regskoste. Zuma het die afgelope 14 jaar aangevoer al sy beweerde oortredings het ampshalwe gebeur, maar die Noord-Gautengse hooggeregshof het daardie argument verwerp. Maimane se brief aan Ramaphosa volg op die nuus dat Ramaphosa eersdaags vir Zuma onder vier oë sal spreek. Hoewel die gesprekke onder meer verband sal hou met Zuma se populistiese uitsprake oor onteiening sonder vergoeding, wat bots met ANC-beleid, sal dit uiteraard vir Ramaphosa die geleentheid bied om ook ander sake met Zuma te bespreek. Een hiervan sal wees dat Zuma-ondersteuners in KwaZulu-Natal tans weier om die ANC te help met stemwerwing, en dat hulle dreig om Ramaphosa in die verleentheid te stel met die bekendstelling van die ANC se verkiesingsmanifes en die viering van die party se verjaardag in Durban die komende naweek. Daar is twee moontlikhede wat tans deur Zuma-ondersteuners oorweeg word om Ramaphosa in die Zuma-hartland te verneder. Een is om die president uit te jou en die tweede is om Zuma luidrugtig toe te juig en bedees op Ramaphosa te reageer. Maimane wys egter uit dat dit nou belangriker is vir Ramaphosa om toe te sien dat die belastingbetaler ophou opdok vir Zuma se vergrype, waarvoor die regskoste miljoene beloop. “Dit is u kans om die hoofstuk oor een van die pynlikste dele van die Suid-Afrikaanse geskiedenis af te sluit,” skryf Maimane in sy brief aan die president.